钦定古今图书集成/明伦汇编/官常典/第524卷 > 张惠
## 钦定古今图书集成/明伦汇编/官常典/第524卷 > 张惠

按《元史》本传：“惠字廷杰，成都新繁人，宋尚书右仆射
商英之裔孙也。其先徙居青河，后徙蜀。岁丙申，惠年
十四，兵入蜀，被俘至杭海。居数年，尽通诸国语。丞相
蒙速速爱而荐之，入侍世祖藩邸，以谨敏称，赐名兀
鲁忽讷特。世祖即位，授燕京宣慰副使。为政宽简，奏
免分数钱，罢硝”局，俄迁侍中。至元元年冬，迁参知
政事，行省山东，以银赎俘囚三百馀家为民，其不能
归者使为僧，建寺居之。李璮之乱，山东民被军士掳
掠者甚众。惠至，大括军中，悉纵之。又奏选良吏，去冗
官，以苏民瘼。迁制国用司副使。会改制国用司为尚
书省，拜参知政事。迁中书左丞，进右丞。伯颜帅师伐
宋，十二年夏，诏惠主其馈饷，凡江淮钱谷皆领之。十
三年春，宋降，伯颜命惠与参知政事阿剌罕等入城，
按阅府库版籍，收其太庙及景灵宫礼乐器物、册宝、
郊天仪仗，籍江南民为工匠，凡三十万户。惠选有艺
业者仅十馀万户，馀悉奏还为民。伯颜以宋主北还，
俾惠居守。惠不待命，辄启府库封钥。伯颜以闻，诏左
丞相阿术、平章政事阿塔海诘之，征还京师。二十年，
拜荣禄大夫、平章政事，行省扬州。二十二年，入朝，复
命以平章政事行省杭州，至无锡，卒，年六十二。惠所
至有能声，及老，颇以沉浮取讥。子遵诲。